Ifjúsági nap a Temafilán

A MABÉOSZ Ifjúságért Szakosztályánál az évente hagyományosan megszervezett 1-1 hetes nyári bélyegtábor augusztusi turnusára ráadás volt a pápai TEMAFILA csoportos meglátogatása az ifjúsági napon, a kiállítás második napján. A táborozók zöme évközben is jár a székházban működő ifjúsági kör összejöveteleire. Ezek az alkalmak azonban a járvány miatt rendre elmaradtak. Emiatt még nagyobb jelentősége lett a szünidei tábornak és a kirándulásnak. A leutazó fiatalok közül hárman kiállítóként is szerepeltek, a tábor napjaiban, de már az azt megelőző időszakban is bőségesen nyílt alkalom a készülő vagy fejlődő kiállítási anyagokkal kapcsolatos személyes konzultációkra – annak pedig, hogy a gyerekek egymás munkájába is beleláthattak a témaválasztástól a kivitelezés utolsó fázisáig, ennél nem kisebb jelentősége volt. A pápai Munkácsy Kör tagjai által készített közös munka volt a negyedik ifjúsági anyag. Bérelt busszal utaztunk, kényelmesen, a korai kelés ellenére végig jó hangulatban. Somogyi Zoltán, a Pápai Városi Kör elnöke, egyúttal az Ifjúságért Szakosztály tagja volt a nap főszervezője. Kisvonatos városnézés után a kiállítási keretek között kalandozhattak a gyerekek, hogy aztán számot adjanak arról, mi maradt meg bennük a látottakból. A kérdésekre adott helyes válaszokért bélyegjutalom járt. Pénteken már megtörtént a zsűrizés, a három ifjúsági kiállítónak szép eredményhez gratulálhattunk, mindegyikük kiérdemelt a szervezők és szponzorok által felajánlott különdíjak közül is egyet-egyet. A napot városnézéssel kezdtük, végezetül a szépen felújított Esterházy-kastély termeit jártuk végig a korhű, barokk hangulatot teremtő kosztümös idegenvezetőkkel. Jó lett volna találkozni máshonnan érkező bélyeggyűjtő fiatalokkal is, de, ahogy ez már évek óta tapasztalható, erre ezúttal sem került sor. A kirándulást abból a támogatási összegből tudtuk fedezni, amit a kormány nyújtott a MABÉOSZ-nak, hogy a Filatelista Ifjúságért Alapítvány kezelésében ifjúsági célra fordíttassék. Így juthatott volna a lehetőséghez más is, ha él vele. Talán majd legközelebb.